
REFERAT

privind aprobarea

Regulamentului privind regimul finanţărilor nerambursabile de cultură

alocate de la bugetul local

pentru activităţi nonprofit de interes local
Prin HCL nr.  68 din 27.03.2007 cu modificările ulterioare a fost aprobat Regulamentul privind regimul finanţărilor nerambursabile alocate de la bugetul local al Municipiului Timişoara pentru activităţi nonprofit de interes local, având la bază Legea nr. 350 din 2 decembrie 2005 care stabileşte regimul finanţărilor nerambursabile din fondurile publice alocate pentru activităţi nonprofit de interes general, stabileşte principiile, cadrul general şi procedura pentru atribuirea contractelor de finanţare nerambursabilă din fonduri publice, precum şi căile de atac ale actului sau deciziei autorităţilor finanţatoare care aplică procedura de atribuire a contractelor de finanţare.
În data de 20 decembrie 2012 Municipiul Timişoara şi-a lansat oficial candidatura la titlul de Capitală Europeană a Culturii în 2021. În vederea pregătirii candidaturii pentru acest titlu prestigios, anul acesta şi în anii următori la Timişoara vor fi organizate de către municipalitate numeroase evenimente culturale de înaltă calitate artistică: importante festivaluri internaţionale, concerte, expoziţii de artă contemporană şi variate evenimente culturale. Pentru ca Timişoara să acopere o ofertă de evenimente cât mai bogată este necesară implicarea tuturor actanţilor de pe scena culturală a oraşului: asociaţii, fundaţii, organizaţii care pot crea la rândul lor evenimente de interes local prin acţiunile pe care le fac. În contextul actual, considerăm oportună adoptarea unei hotărâri prin care să se aducă câteva modificări regulamentului privind regimul finanţărilor nerambursabile alocate de la bugetul local al Municipiului Timişoara pentru activităţi nonprofit de interes local.
In perioada iunie 2012- decembrie 2014, Primăria Municipiului Timisoara a construit în cadrul proiectului european Poli Culturali- Politica culturala, instrument de dezvoltare comunitară şi regională, Strategia Culturală a Municipiului Timişoara pentru perioada 2014-2024, un document de politică publică care care va fundamenta şi va ghida activitatea Primăriei Municipiului Timişoara  în domeniul culturii pentru următorii 10 ani. Documentul a fost formulat în cadrul unui proces vast de consultare şi planificare participativă, ghidat de o viziune transversală asupra culturii şi de o abordare sustenabilă, plecând de la potenţialul, nevoile şi capacitatea operatorilor culturali din Timişoara.În cadrul acestui document strategic s-au identificat o serie de priorităţi de finanţare, care modifică priorităţile de finanţare anterioare, astfel: se vor finanţa cu precădere proiecte intergeneraţionale, de educaţie culturală/dezvoltarea publicului, de formare profesională pentru sprijinirea profesionalizării operatorilor culturali în zona managementului de fonduri publice naţionale şi europene, cu focus pe proiectele de cooperare transfrontalieră şi proiectele cu fonduri comunitare (ex. Programul Europa Creativă), evenimente dedicate tinerilor în afara centrului, proiecte interdisciplinare (atât la nivel artistic, de colaborare între artişti din diferite zone de creaţie, cât şi ca ofertă către public, în sensul colării unor zone diferite pentru a contrui un discurs comun: expoziţii de artă contemporană, teatru, carte, design, arhitectura, etc.), şcoli de vară pentru curatori tineri şi teoreticieni în domeniul artistic, proiecte sociale/intervenţie culturală, tabere interculturale, cu tematică culturală/artistică, înfiinţarea unor burse de creaţie şi de atelier pentru artiştii din Timişoara, care să compenseze problema lipsei spaţiilor şi  problemele materiale care împiedică creaţia, proiecte de formare de formatori, proiecte cu participare internaţională substanţială, proiecte de promovare a brandurilor culturale locale.
Pentru a promova identitatea oraşului este necesară organizarea de actiuni, evenimente culturale şi festivaluri care sunt instrumente de comunicare foarte puternice şi părţi esenţiale ale strategiei de marketing urban.
Municipalitatea timisoreana, prin directiile de specialitate trebuie sa implementeze Strategia culturala a municipiului Timisoara, aprobata prin HCL 535 din data: 31.10.2014  privind aprobarea Strategiei culturale a municipiului Timişoara pentru perioada 2014-2024. 


Acest lucru demonstrează faptul că, cultura reprezintă o prioritate de dezvoltare pentru administraţia publică locală, iar oraşul se mobilizează financiar, cultural şi uman pentru construcţia unei candidaturi competitive la titlul de Capitală Europeană a Culturii în 2021 şi pentru a beneficia de impactul economic, social şi educaţional asociat unei vitalităţi culturale ridicate.
Prin HCL nr. 535/31.10.2014 a fost aprobată Strategia culturală a municipiului Timişoara pentru perioada 2014-2024, ale cărei axe prioritare, direcţii strategice, obiective şi măsuri trebuie să se regăsească în acţiunile şi manifestările culturale, precum şi de tineret, pentru următorii zece ani. În vederea implementării obiectivelor cuprinse în strategie, a fost necesară modificarea Regulamentului de finanţări nerambursabile – aprobat prin HCL nr. 68/27.03.2007 pentru aprobarea Regulamentului privind regimul finanţărilor nerambursabile alocate de la bugetul local pentru activităţi nonprofit de interes local - prin diferenţierea acestuia pe cele două domenii: cultură şi tineret.

În consecinţă, propunem emiterea unei Hotărâri a Consiliului Local prin care să se aprobe Regulamentul privind regimul finanţărilor nerambursabile pentru cultură alocate de la bugetul local pentru activităţi nonprofit de interes local, conform Anexei care va face parte din hotărâre.

